钦定古今图书集成/明伦汇编/闺媛典/第072卷 > 叶台妻张氏
## 钦定古今图书集成/明伦汇编/闺媛典/第072卷 > 叶台妻张氏

按《临海县志》：“张氏，太平张涵女叶台妻。涵垂死，氏方
四岁，兄突年八岁，涵嘱其母以嫁，时奁田与女。其母
服阕，招里人王水为夫，时水有事，讼于府主郡人叶
泉家，甚相得，即以氏许泉子台为妻。比年十五，台来
赘于张。明年，挈之归郡，怀娠三月，其兄突无赖，将鬻
氏之奁田，母谕以父命，辄谇其母。母以不孝愬官，突”
知罪无所逃，乃谋嫁祸于其妹，诈称氏曾受其妻党
陈闲之聘，而叶台夺之婚。太平令受嘱，立关临海令
械台至鞫讯，氏因怀孕未到，令即怒，下台于狱逼具
析偶状。台父泉惊奔愬于郡，乞亲鞫语多侵令，守不
为理，仍之县。令益怒，拟台夺陈婚律断。令氏归陈，狱
成报郡。郡转报道悉如县谳。台既贫，无所置辨。次日
当解，氏自誓必死，乃密藏一小刀，拜别其祖。先与舅
姑闲贿差促行，氏抱夫而哭。差自楼曳而下，手指俱
碎，血涔涔下，遂登舆去。不数武，以刀三断其喉，犹未
死。闲欲疗之，氏以头触石死。一时闻者，无远近，皆瓣
香哭之。绅士即为建祠，榜曰“贞烈。”祠成，刻其像祀焉。
时万历某年也。